ועדת הכספים, כנסת 17, פרוטוקול מספר 478, 2007-07-18 10:15

סטס מיסז'ניקוב: אני פותח את הישיבה.

סטס מיסז'ניקוב: על סדר היום: הצעת חוק הגליל (תיקון – מתן סובסידיה קבועה), התשס"ז-2007, פ/2297 של חבר הכנסת יצחק וקנין וקבוצת חברי כנסת.

סטס מיסז'ניקוב: חבר הכנסת וקנין בבקשה.

יצחק וקנין: אני אתן סקירה קצרה.

יצחק וקנין: בשנת 1989 חוקק חוק הגליל.

יצחק וקנין: בשנת 1991 החוק הופעל ועד שנת 2006, בגלל כל מיני הסדרים והפחתות של רמת הסובסידיה, סוכם שב-1996 הסתיים חוק הגליל.

יצחק וקנין: בשנת 1997 הארכנו אותו, בהסתייגות שלי לחוק ההסדרים, ל-5 שנים עד 2002.

יצחק וקנין: בשנת 2002 הוארך עד 2007.

יצחק וקנין: ב-31.12 מסתיים חוק הגליל.

יצחק וקנין: לפני מספר חודשים הגשתי את הצעת החוק.

יצחק וקנין: בינתיים הממשלה מכינה רפורמה וגם אישרה אותה כהצעת מחליטים.

יצחק וקנין: רק מה?

יצחק וקנין: ההבדל היחידי בין הצעת החוק שלי להצעת החוק הממשלתית היא, ששלי אומרת ללא הגבלת זמן והממשלה אומרת עד שנת 2017.

יצחק וקנין: אין לי בעיה להתיישר עם הצעת החוק הממשלתית ובזה לגמור את העניין.

יצחק וקנין: אלא מה?

יצחק וקנין: בשום פנים ואופן אני לא מוכן שההצעה שלי תרד כי האוצר מתכוון להביא את ההחלטה - - -

ראובן ריבלין: הוא יתנה את ההחלטה בהחלטה.

ראובן ריבלין: ההצעה הזאת צריכה להישאר כל הזמן.

יצחק וקנין: נכון.

יצחק וקנין: מה אני אומר?

יצחק וקנין: אני חושב שהצעת החוק הממשלתית - - -

חיים אורון: אני מציע שש"ס תיקח את כל המחליטים, תהפוך ממנה הצעה פרטית וכל פעם תפרוס ממנה פרוסה.

יצחק וקנין: הם מביאים את זה בחוק ההסדרים.

יצחק וקנין: אם הם לא יביאו את זה נגמר הסיפור.

יצחק וקנין: ב-31.12 אין חוק הגליל.

חיים אורון: אפילו אלוהים לא יכול לקחת את חוק הגליל.

יצחק וקנין: ועדת השרים לענייני חקיקה אישרה את החקיקה הזאת פה אחד.

יצחק וקנין: היו לי דיונים עם האוצר והיתה לי הסכמה שנתקדם, במידה והם יאשרו את הצעת המחליטים של הממשלה.

יצחק וקנין: בינתיים זה עבר בממשלה כאשר יש מגבלה ל-2017.

יצחק וקנין: אני מוכן להתיישר ל-2017.

יצחק וקנין: אני לא חורג מהצעת החוק הממשלתית כהוא זה אבל אני לא מוכן להוריד את הצעת החוק שלי.

אמנון כהן: אני מחזק את דבריו של מציע החוק, חבר הכנסת יצחק וקנין.

אמנון כהן: כרגע זה יעבור לקריאה ראשונה כי נותר לנו רק שבוע להעביר את זה.

אמנון כהן: בכל מקרה, הצעת החוק הממשלתית, לכשתבוא בחוק ההסדרים, תעבור בקריאה ראשונה.

אמנון כהן: לכן אנחנו משווים את הסטטוס שלהם יחד.

ראובן ריבלין: חוזרים באוקטובר ומאוקטובר עד דצמבר זה זמן מאוד קצר.

אמנון כהן: נביא לכך שהסטאטוס שלהן יהיה שווה.

אמנון כהן: אם קיבלנו החלטה של הממשלה שפותרת את הבעיה אז בסדר, ואם לא אנחנו מתקדמים הלאה.

שלי יחימוביץ': מצביעים היום?

יצחק וקנין: לא.

סטס מיסז'ניקוב: הצעת החוק צודקת, מאוד חשובה.

סטס מיסז'ניקוב: יצחק וקנין עשה פה דבר גדול.

סטס מיסז'ניקוב: בפסקה אחת הוא סיכם את כל מה שצריך על מנת לחדש את חוק הגליל.

סטס מיסז'ניקוב: יש פרסומת מדהימה שבה כתוב Less Is More, וזה בדיוק מה שכתוב בחוק.

סטס מיסז'ניקוב: במשפט אחד סיכמת את כל מה שצריך.

סטס מיסז'ניקוב: אני מבקש מהאוצר לתמוך בזה כדי שנעביר היום את החוק בקריאה ראשונה.

הרן לבאות: אנחנו, ביחד עם משרד החקלאות, אנחנו הולכים לשדרוג מאוד גדול של לולי ההטלה בצפון ובארץ בכלל, ובעידוד גדול יותר לתושבי הצפון.

הרן לבאות: במסגרת הרפורמה הזאת, שמתחלקת להרבה מאוד מהלכים: תכנון, היוון מענק, מענה למי שירצה לצאת מהענף, לתת לו גם מענק לתעסוקה אחרת וגם היוון של הסובסידיה.

חיים אורון: כמה כסף זה למשפחה?

הרן לבאות: זה עוד לא ברור, זה ייקבע בכללים וזה יינתן בהחלטת הממשלה.

חיים אורון: תן לי סדר גודל.

הרן לבאות: אם הארכת החוק תיקבע ל-10 שנים, שזה מה שהממשלה החליטה ב-24.6, אז אני מניח שההיוון יהיה ל-10 שנים.

הרן לבאות: אני עדיין לא יודע כמה כסף תקבל כל משפחה.

הרן לבאות: זה עדיין לא נקבע.

הרן לבאות: כרגע נקבעה מסגרת התקציב שזה 300 מיליון שקל.

הרן לבאות: בנוסף, הממשלה תממן במימון מלא תכנון והכשרה של הקרקע לחוות לולים.

הרן לבאות: המטרה היא להוציא את הלולים מהישובים.

הרן לבאות: כל זה נכנס בתוך העלות ואני מקווה שזה יסתיים בעוד בערך 5 שנים.

הרן לבאות: תהליך ההטמעה ייקח זמן ועד שבאמת נראה שינויים בשטח, זה לא יהיה בשנתיים הקרובות, הוחלט במשרדים ובממשלה שיאריכו את החוק ל-10 שנים.

יצחק וקנין: אין ספק שהמהלך של האוצר ומשרד החקלאות הוא מהלך חשוב.

יצחק וקנין: אי אפשר להמשיך ולקיים גודל כזה של לולים של 2,000 מטילות.

יצחק וקנין: ענף הפטם כבר עבר את השדרוג הזה והיום לא קיימים הלולים הקטנים.

יצחק וקנין: היום הלולים הגדולים הם שמובילים את ענף הפטם וענף ההטלה יהיה חייב לעבור גם לשדרוג הזה.

יצחק וקנין: כדי שהדברים יהיו ברורים, אני רוצה להגיד שגם הסובסידיה של חוק הגליל תממן את כל השדרוג הזה.

יצחק וקנין: חלק ממחיר הביצה, כ-3 אגורות מהשלב הראשון, יילקחו ממחיר הביצה לטובת המהלך שהאוצר מתכנן.

יצחק וקנין: אני חושב שהדבר חשוב.

הרן לבאות: הצעת הממשלה קבעה מדרג של הפחתה בחוק עצמו, כמו שהזכיר חבר הכנסת, על מנת לממן את המהלך.

סטס מיסז'ניקוב: לא הבנתי.

סטס מיסז'ניקוב: מה עמדתכם לעניין החוק של חבר הכנסת וקנין?

הרן לבאות: מכיוון ש בעצם כבר התקבלה לפני שלושה שבועת החלטת הממשלה איך היא רואה את החוק.

הרן לבאות: היא גם מפרטת איך הוא ייראה וגם מפרטת עד מתי הוא יוארך.

ראובן ריבלין: שהוא יוארך לנצח.

הרן לבאות: עד שמישהו אחר יבוא ויגיד שהוא רוצה לבטל אותו.

הרן לבאות: איך אמר חיים אורון?

הרן לבאות: גם אלוהים לא יגיד שהוא רוצה לבטל.

הרן לבאות: החלטת הממשלה היא להאריך עד 2017.

הרן לבאות: זאת החלטת הממשלה ולי אין סמכות.

יצחק וקנין: אני מוכן להתפשר על זה.

ראובן ריבלין: במידה והממשלה תעביר את החוק שלה, אנחנו נסכים לשילוב הנוסח.

ראובן ריבלין: במידה ולא, אנחנו משאירים.

הרן לבאות: הממשלה כבר החליטה להאריך עד 2017.

אמנון כהן: כרגע לא ניגע בהצעת החוק.

סטס מיסז'ניקוב: לא ענית לי על השאלה.

סטס מיסז'ניקוב: אנחנו היום מקיימים הצבעה בקריאה ראשונה על פי הצעת חוק של חבר הכנסת וקנין.

סטס מיסז'ניקוב: אם תקבלו החלטה להאריך עד 2017, הוא מוכן להיצמד.

הרן לבאות: אני רוצה להציע הצעה.

הרן לבאות: שר האוצר לא היה מודע שחבר הכנסת וקנין יהיה מוכן להתפשר על הארכה של 10 שנים, הוא ביקש להחזיר את זה לדיון בממשלה ביום ראשון הקרוב.

הרן לבאות: אם חבר הכנסת וקנין מוכן לחכות עד יום רביעי הבא - - -

סטס מיסז'ניקוב: איך הוא יעלה את זה ביום רביעי הבא?

סטס מיסז'ניקוב: זה היום האחרון לפני הפגרה.

סטס מיסז'ניקוב: הרן, כיוון שאין מחלוקות וכיוון שחבר הכנסת וקנין התפשר עם הממשלה, אני מציע שאחרי שנסיים את הסבב תצא ותדבר עם מי שצריך לדבר על מנת שנוכל בשבוע הבא להעלות את זה למליאה בקריאה ראשונה.

הרן לבאות: מה ההתחייבות?

יצחק וקנין: אני מתיישר עם הצעת הממשלה, הצעת המחליטים, עד 2017.

הרן לבאות: לשנות את הנוסח כך שזה עד 2017?

יצחק וקנין: נכון.

סטס מיסז'ניקוב: כשהממשלה תקבל את ההחלטה, גם חבר הכנסת וקנין מתיישר.

ראובן ריבלין: אנחנו מאשרים את החוק כפי שהוא.

ראובן ריבלין: מעל במת הכנסת הוא יאמר שהוא מסכים להאריך את תוקפו של החוק ל-10 במידה והממשלה מאשרת את החוק שלה ומעבירה אותו בקריאה שניה ושלישית.

הרן לבאות: למען הסר ספק, החוק שלה מביא הפחתה מאוד מדורגת ומינורית בסובסידיה של חוק הגליל.

הרן לבאות: אני רוצה שיהיה ברור, אנחנו לא מסתירים כאן שום מידע.

יצחק וקנין: אני מסכים לזה.

סטס מיסז'ניקוב: אנא, תבדוק מה שאתה צריך לבדוק על מנת שנוכל לקיים הצבעה.

חיים אורון: למיטב זכרוני, אחת המטרות של הלולים הקטנים היתה הלולים המשפחתיים.

חיים אורון: מה יקרה עכשיו?

חיים אורון: יקימו מגה לולים.

חיים אורון: אני מסתכל על השנה ה-11.

חיים אורון: בשלב מסוים הבנו כולנו שזה סוג של תמיכה בעיקר במשפחות היותר מבוגרות.

יצחק וקנין: לדוגמה, אמא שלי לא יכולה לחיות ללא הלולים.

חיים אורון: המהלך הזה הוא בלתי נמנע.

חיים אורון: השאלה, האם אנחנו לא משאירים על הקרח?

חיים אורון: פה כאילו דנים בלולים אבל בעצם מה שעמד פה זה לא הלולים.

חיים אורון: דנו בתושבים שנמצאים על גבול הצפון, בעיקר במושבים, במשק משפחתי במבנה ההיסטורי.

חיים אורון: השאלה מה יהיה עם זה?

יצחק וקנין: אני אסביר לך מה קורה היום.

יצחק וקנין: אחת הבעיות הקשות שיש היום בישובים זה ההתפתחות של ענף התיירות.

יצחק וקנין: לצערנו הרב, גם אלה שמגדלים ביצים לא מוכנים - נוצר מצב שלצערנו הרב זה בלתי אפשרי.

יצחק וקנין: דורשים מאיתנו רישיון עסק על הלולים הקטנים הללו.

יצחק וקנין: ישנה בעיה של הוצאת הזבל.

יצחק וקנין: המשרד לאיכות הסביבה מחייב אותנו לקחת את זה מהגליל המערבי לקרית שמונה.

יצחק וקנין: זה מייקר את העלויות בצורה דרסטית.

יצחק וקנין: יש מצב של איכות חיים שכופה עלינו ללכת לשדרוג.

יצחק וקנין: אני יושב בתוך המועצה המקומית שלנו.

יצחק וקנין: המגמה היא, בעצם, לא לבנות לולים של 200 אלף מטילות אלא לחלק את זה ל-5-6 לולים בתוך כל אגודה.

יצחק וקנין: במקום שיהיו 60 לולים קטנים אז יהיו 6 לולים שכל לול יהיה שייך ל-10 משפחות.

יצחק וקנין: אי אפשר יהיה לעשות יותר מזה.

חיים אורון: אחרי כמה שנים מישהו יקנה את העסק ויפדה אותו והאמא תישאר בלי עבודה.

אורי צוק בר: בוועדת השרים לענייני חקיקה לא התנגדנו להצעה של חבר הכנסת וקנין.

אורי צוק בר: זה היה לפני שעברה הצעת ההחלטה 1855 בממשלה.

אורי צוק בר: מכיוון שעברה הצעת החלטה לאחר דיונים ממושכים עם משרד האוצר, והגענו איתם להבנות וגם לתקציב יפה של שדרוג הלולים, וגם הבנות בנושא חוק הגליל שיימשך 10 שנים בהתאמות הנחוצות.

אורי צוק בר: בחוק הזה יש גם את ענף ההטלה וגם את ענף הפטם.

אורי צוק בר: נוצרה שונות עם השנים בין שניהם.

אורי צוק בר: דווקא ענף הפטם עבר רפורמה ושם הסכום של חוק הגליל הוא הרבה יותר גבוה למשפחה.

יצחק וקנין: הוא תמיד היה יותר גבוה.

אורי צוק בר: עשו התאמות.

יצחק וקנין: אם אני אחזיר אתכם להיסטוריה, הסובסידיה היתה הרבה יותר גבוהה.

יצחק וקנין: היא נשחקה ונשחקה וכמעט לא נשארה סובסידיה.

אורי צוק בר: אנחנו עושים מספר התאמות.

אורי צוק בר: החוק הזה הוא חוק מאוד ישן ויש בו עוד נושאים חוץ מהסובסידיה.

אורי צוק בר: למשל, בחוק הזה אין הגבלה שמי שמקבל סובסידיה חייב לגור בגליל.

אורי צוק בר: אנחנו נעשה את ההתאמה עם הפטם ועם ההטלה, עם שיעורי הסובסידיה ויש תהליך מסוים של הפחתת השיעורים.

אורי צוק בר: אנחנו חושבים שהחוק, איך שהוא עובר על ידי הממשלה, הוא יותר מתאים למסגרת של הרפורמה הכללית שהממשלה החליטה עליה, מאשר הצעת החוק הפרטית הזאת, שלא נותנת התייחסות מקיפה לכל הנקודות.

סטס מיסז'ניקוב: מה ההחלטה?

הרן לבאות: התשובה חיובית.

סטס מיסז'ניקוב: אני מעלה להצבעה, הצעת חוק הגליל (תיקון – מתן סובסידיה קבועה), התשס"ז-2007, של חבר הכנסת יצחק וקנין וקבוצת חברי כנסת.

סטס מיסז'ניקוב: מי בעד?

סטס מיסז'ניקוב: הצבעה בעד - רוב נגד - אין נמנעים - אין

סטס מיסז'ניקוב: אושר פה אחד.

סטס מיסז'ניקוב: תודה לחבר הכנסת וקנין, חוק מצוין.

סטס מיסז'ניקוב: הישיבה נעולה.